***Монгол Улсын Их Хурлын Намрын чуулганы Нийгмийн бодлого, боловсрол, соёл, шинжлэх ухааны байнгын хорооны 2012 оны 10 дугаар сарын 30-ны өдөр (Мягмар гариг)-ийн хуралдаан 13 цаг 55 минутад Төрийн ордны “А” танхимд эхлэв.***

Хуралдаан даргалагч, Улсын Их Хурлын гишүүн З.Баянсэлэнгэ ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 15 гишүүнээс 10 гишүүн ирж, 66,6 хувийн ирцтэй байв.

*Өвчтэй: С.Дэмбэрэл, С.Одонтуяа;*

*Тасалсан: Ц.Баярсайхан, Г.Уянга;*

*Чөлөөтэй:* *С.Эрдэнэ*;

***Нэг. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсэг байгуулах асуудал***

Хэлэлцэж буй асуудалтай холбогдуулан Улсын Их Хурлын Тамгын газрын Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа, П.Тогоо нарын бүрэлдэхүүнтэй ажлын хэсэг байлцав.

Улсын Их Хурлын гишүүд асуулт, санал гараагүй болно.

**З.Баянсэлэнгэ:** - **1.**Тогтоолын төслийг хэлэлцүүлэгт бэлтгэх ажлын хэсэгт С.Ганбаатар гишүүнээр ахлуулаад, Улсын Их Хурлын гишүүн З.Баянсэлэнгэ, Л.Эрдэнэчимэг, Л.Гантөмөр, Г.Баярсайхан, А.Бакей гэсэн нийтдээ 5 хүний бүрэлдэхүүнтэй баталъя. Мэргэжил арга зүй, ажлын хэсгийн хуралдахтай холбогдсон бүхий л бэлтгэл ажлыг тухай бүр сайтар зохион байгуулж ажиллахыг Байнгын хорооны шинжээч Н.Ууганбаярт даалгасугай гэсэн ажлын хэсэг байгуулах тогтоол гаргаж байна. Тогтоолыг баталъя гэсэн гишүүд гараа өргөнө үү.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

Уг асуудлыг 13 цаг 00 минутад хэлэлцэж дуусав.

***Хоёр. Нийгмийн даатгалын Үндэсний зөвлөлийн дүрэмд өөрчлөлт оруулах тухай***

Хэлэлцэж буй асуудалтай холбогдуулан Улсын Их Хурлын Тамгын газрын Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа, П.Тогоо нарын бүрэлдэхүүнтэй ажлын хэсэг байлцав.

Улсын Их Хурлын гишүүдээс асуулт гараагүй болно.

Уг асуудлаар Улсын Их Хурлын гишүүн Г.Баярсайхан санал хэлэв.

**З.Баянсэлэнгэ:** - **2.** Нийгмийн даатгалын Үндэсний зөвлөлийн орон тоог нэмэгдүүлж байгаатай холбогдуулж албаны орон тоо 10, хянан шалгагч 1, албаны санхүүгийн үйл ажиллагааг эрхлэх үүрэг бүхий нягтлан бодогч 1, жолооч 1, нийтдээ 3 орон тоог нэмэгдүүлж, нийтдээ 52,9 сая төгрөгийн хөрөнгө оруулалтыг 5 сая төгрөгөөр нэмэх саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

**З.Баянсэлэнгэ:** - **3.**Дүрэмд өөрчлөлт оруулах Байнгын хорооны тогтоолыг батлах санал хураалтыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

***Хуралдаан 14 цаг 05 минутад өндөрлөв.***

**Тэмдэглэлтэй танилцсан:**

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА З.БАЯНСЭЛЭНГЭ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ М.НОМИНДУЛАМ

**МОНГОЛ УЛСЫН ИХ ХУРЛЫН НАМРЫН ЧУУЛГАНЫ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 2012 ОНЫ**

**10 ДУГААР САРЫН 30-НЫ ӨДӨР (МЯГМАР ГАРИГ)-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 13 цаг 55 минутад эхлэв.***

**З.Баянсэлэнгэ:** - Энэ өдрийн мэнд хүргэе. Байнгын хорооны хуралдаанд ирвэл зохих 15 гишүүнээс 10 хүн ирсэн байна. За нэрийг нь уншаад байхъя. З.Баянсэлэнгэ, А.Бакей, Г.Баярсайхан, С.Ганбаатар, Л.Гантөмөр, Ц.Даваасүрэн, С.Оюун, Ц.Оюунгэрэл, Я.Санжмятав, Л.Эрдэнэчимэг нарын гишүүд ирсэн байна. Өвчтэй С.Дэмбэрэл, С.Одонтуяа 2 гишүүн байна. Ирц бүрдсэн тул хэлэлцэх асуудлаа танилцуулъя.

***Нэг. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсэг байгуулах асуудал***

Хоёр. Нийгмийн даатгалын Үндэсний зөвлөлийн дүрэмд өөрчлөлт оруулах тухай гэсэн 2 асуудлыг хэлэлцэнэ.

Хэлэлцэх асуудлаас өөр саналтай гишүүд байна уу? Дэмжиж байгаа гишүүд гараа өргөнө үү?

**Г.Баярсайхан:** - Энэ Нийгмийн даатгалын Үндэсний зөвлөлийн үйл ажиллагааны 2013 оны төсвийн төсөлд тусгасан зарим зардлыг нэмэх тухай энэ саналыг хэлэлцье.

**З.Баянсэлэнгэ:** - Энэ Үндэсний зөвлөлийн дүрэмд өөрчлөлт оруулах дотроо байгаа шүү дээ. Дүрэмд өөрчлөлт оруулах дотроо оруулаад явчих. Ер нь дүрэмд өөрчлөлт оруулна гэдгээр нь оруулаад танилцуулаад давхар. За хэлэлцэх асуудалдаа оръё.

***Нэг. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсэг байгуулах асуудал***

Уг хуулийн тогтоолын төслийг хэлэлцүүлэгт бэлтгэх ажлын хэсэгт С.Ганбаатар гишүүнээр ахлуулаад, Улсын Их Хурлын гишүүн З.Баянсэлэнгэ би өөрөө, Л.Эрдэнэчимэг гишүүн, Л.Гантөмөр гишүүн, Г.Баярсайхан гишүүн гэсэн нийтдээ 5 хүний бүрэлдэхүүнтэй баталъя. Ажлын хэсэг тогтоол, ажлын хэсэгт мэргэжил, арга зүйн туслалцаа үзүүлэх дэд хэсгийг дараах, А.Бакей гишүүнийг нэмчихье, за тэгье. Мэргэжил арга зүй, ажлын хэсгийн хуралдахтай холбогдсон бүхий л бэлтгэл ажлыг тухай бүр сайтар зохион байгуулж ажиллахыг Байнгын хорооны шинжээч Н.Ууганбаярт даалгасугай гэсэн ажлын хэсэг байгуулах тогтоол гаргаж байна. Тогтоолыг баталъя гэсэн санал.

10-аас 10.

За тогтоол батлагдлаа.

***Хоёр. Нийгмийн даатгалын Үндэсний зөвлөлийн дүрэмд өөрчлөлт оруулах тухай***

2 дахь асуудлыг хэлэлцье Г.Баярсайхан гишүүн ярих зүйл байна уу? Ёстой формалдаж байна аа.

**Г.Баярсайхан:** - За энэ Нийгмийн даатгалын Үндэсний зөвлөлийн орон тоог нэмэгдүүлж байгаатай холбогдуулж үйл ажиллагааны зардлыг нэмэхээр гол санаатай ийм зүйл байгаа л даа. Тэгээд яах вэ зүгээр товчхон хэлэхэд албаны орон тоо 10 байхаар нэмж, хянан шалгагч 1, албаны санхүүгийн үйл ажиллагааг эрхлэх үүрэг бүхий нягтлан бодогч 1, жолооч 1, нийтдээ 3 орон тоог нэмэгдүүлэх ийм санал оруулж байгаа юм байна. Тэгээд юу нь бол нийтдээ 52,9 сая төгрөгөөр хөрөнгө оруулалтыг 5 сая төгрөгөөр нэмэх ийм асуудал байгаа юм байна. Тэгээд бас салбарыг хариуцсан сайд, Байнгын хорооны гишүүн С.Эрдэнэ бас энэ асуудлыг дэмжиж байгаа би бас үнэхээр Их Хурлаар энэ Үндэсний зөвлөлийн журам, дүрмийг баталчихсан учраас энэ үйл ажиллагаа явуулах зардлыг нь бид бас дэмжээд явуулах нь зүйтэй байх байр суурь хэлмээр байна. Гишүүд бас үүнийг дэмжинэ үү? гэж хэлмээр байна. За баярлалаа.

**З.Баянсэлэнгэ:** - Санал хураалт явуулъя дэмжиж байгаа гишүүд гараа өргөнө үү?

10-аас 10.

За дэмжигдлээ. Дүрэмд өөрчлөлт оруулах Байнгын хорооны тогтоолыг батлах санал хураалт явуулъя.

10-аас 10.

За дэмжигдлээ. Өнөөдрийн Байнгын хорооны хуралдаан өндөрлөснийг мэдэгдье. Эрхэм гишүүддээ баярлалаа. Ингэж хийдэг бол сайхан байна.

***Хуралдаан 14 цаг 05 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ М.НОМИНДУЛАМ